જ્યારે બહારના કોઈ ફિલ્મમેકર આવીને આપણે ત્યાં ફિલ્મ બનાવે ત્યારે આતુરતા એ રહે કે એક આઉટસાઈડર તરીકે તે આપણા દેશને કેવી રીતે જોશે? તે શેના પર કેમેરા માંડશે? જોકે નિરાશાની વાત એ છે કે માજિદ મજિદીને પણ આપણા દેશમાં ગરીબી અને તેની સાથે આવતી પારાવાર યાતનાઓ જ દેખાઈ છે. એટલે સહેજે બહારના મૅકર્સને ગરીબી, ભૂખમરો, ગંદકીવાળું ભારત જ દેખાય છે એ વર્ષોથી ચાલી આવતી વાત રિપીટ કરવાનું મન થાય. ‘બિયોન્ડ ધ ક્લાઉડ્સ’ જોતાં આપણને મીરાં નાયરની ‘સલામ બોમ્બે’, સત્યજિત રાયની ‘પથેર પાંચાલી’, ડેની બોયલની ‘સ્લમડોગ મિલ્યનેર’ અને બે વર્ષ પહેલાં આવેલી દેવ પટેલ સ્ટારર ‘લાયન’ યાદ આવ્યા વિના રહે નહીં. કેમકે અહીં તે તમામ ફિલ્મોના શૅડ્સ મોજુદ છે.